Sin fiera

Da Khalil Gibran, translaziun Reto Capeder 

Ina bella matta da la champagna gieva ina giada a fiera. Sia fatscha sumegliava gilgias e rosas, ses chavels traglischavan sco ina rendida dal sulegl e sin ses lefs rieva l’aurora da la damaun. 
Uschespert che questa estra è cumparida sin fiera, è ella stada circundada dals giuvens. In leva sautar cun ella, l’auter leva mangiar cun ella in toc turta. E tuts vulevan bitschar la matta, perquai ch’igl era fiera. 
La matta era schoccada e spretschava quels giuvens umens. Ella admoniva ils giuvens da sa depurtar en urden ed ad in dad els ha ella schizunt dà ina schlaffada. Alura è ella scumparida. 
Sin via a chasa di ella a sasezza: "Tge malcurtaschaivels ed incultivads che quels giuvens èn. Insupportabels!"
I passa in onn. Dentant ha la matta udì bler da fieras e da mats giuvens. Alura va ella puspè a fiera e sia fatscha traglischava anc adina sco gilgias e rosas, ses chavels traglischavan sco ina rendida dal sulegl e sin ses lefs rieva l’aurora da la damaun. 
Ma ils giuvens che la vesevan, evitavan il contact cun ella. L’entir di è ella restada suletta ed ignorada.
La saira sin via a chasa di ella puspè a sasezza: "Tge malcurtaschaivels ed incultivads che quels giuvens èn. Insupportabels!"